ഷംസീര് ചര്ച്ചയാക്കിയത് പ്രതിപക്ഷം പോലും പ്രശ്നമാക്കാത്ത പോയിന്റ് ശൈലജയ്ക്കും പി ജയരാജനും പിന്നാലെ കണ്ണൂരില് മറ്റൊരു കരട്! മുഖ്യമന്ത്രിയുടെ മരുമകനെ കൊണ്ട് പിഴവില് പരോക്ഷ ഖേദപ്രകടനം നടത്തിച്ച് തലശ്ശേരി എംഎല്എ സമ്മേളനകാലത്തെ വെട്ടിനിരത്തലിന് ആരൊക്കെ ഇരയാകും? സിപിഎമ്മില് ചര്ച്ച സജീവം തിരുവനന്തപുരം: പൊതുമരാമത്ത് മന്ത്രി പി.എ.മുഹമ്മദ് റിയാസിനെതിരെ സിപിഎം പാര്ലമെന്ററി പാര്ട്ടി യോഗത്തിലെ വിമര്ശനം ചര്ച്ചയാകുമ്ബോള് പാര്ട്ടി സമ്മേളന കാലത്ത് ഉയരുന്നത് ആരെല്ലാം പാര്ട്ടിയില് വെട്ടി നിരത്തപ്പെടുമെന്ന ചോദ്യം. കണ്ണൂരില് പി ജയരാജനും കെകെ ശൈലജയ്ക്കും പുറമേ കണ്ണിലെ കരടായി എഎന് ഷംസീറും മാറുകയാണ്. പ്രതിപക്ഷം പോലും പ്രശ്നമാക്കാതിരുന്ന മുഹമ്മദ് റിയാസിന്റെ വാക്കുകളാണ് സിപിഎം പാര്ലമെന്ററി പാര്ട്ടി യോഗത്തില് വിമര്ശിക്കപ്പെട്ടത്. കരാറുകാരെ കൂട്ടി, അല്ലെങ്കില് കരാറുകാര് എംഎല്എമാരുടെ ശുപാര്ശയില് മന്ത്രിയുടെ അടുത്ത് വരുന്ന ഒരു സ്ഥിതി ഉണ്ടാകാന് പാടില്ല. അങ്ങനെ വന്നാല് അത് ഭാവിയില് പല രീതിയിലേക്കും ദോഷത്തിന് കാരണമാകും എന്നായിരുന്നു കഴിഞ്ഞ 7ാം തീയതി നിയമസഭയിലെ ചോദ്യോത്തരവേളയില് വെച്ച് മന്ത്രി പറഞ്ഞത്. ഇതാണ് ഷംസീര് ഉയര്ത്തുന്നത്. രണ്ടാം പിണറായി മന്ത്രിസഭയില് ഷംസീര് മന്ത്രിയാകുമെന്ന് ഏവരും കരുതിയിരുന്നു. എന്നാല് തലശ്ശേരിയിലെ നേതാവിനെ വെട്ടി മുഖ്യമന്ത്രിയുടെ മരുമകന് കൂടിയായ റിയാസ് മന്ത്രിയായി. ഇതോടെയാണ് ഷംസീര് വിമതനായി മാറുന്നതും. എംഎല്എമാര് കരാറുകാരെ കൂട്ടി കാണാന് വരരുതെന്ന് നിയമസഭയില് പൊതുമരാമത്ത് മന്ത്രി പറഞ്ഞതിനെ എ.എന്.ഷംസീറാണ് വിമര്ശിച്ചത്. ആരെയൊക്കെ കൂട്ടി കാണാന് വരണമെന്ന് മന്ത്രിയല്ല തീരുമാനിക്കേണ്ടതെന്ന് ഷംസീര് തുറന്നടിച്ചു. വിമര്ശനത്തോട് മുഹമ്മദ് റിയാസ് യോഗത്തില് പ്രതികരിച്ചില്ല. മുഖ്യമന്ത്രി പിണറായി വിജയന്റെ അസാന്നിധ്യത്തിലായിരുന്നു പാര്ലമെന്ററി പാര്ട്ടി യോഗം ചേര്ന്നത്. എന്നാല് യോഗത്തെ ഗൗരവത്തോടെ തന്നെ മുഖ്യമന്ത്രി കണ്ടിട്ടുണ്ട്. നേരത്തേയും ഷംസീര് വിമര്ശനങ്ങളിലൂടെ പാര്ട്ടിയുടെ കണ്ണിലെ കരടായിരുന്നു. സ്പീക്കര് എംബി രാജേഷിനെ കടന്നാക്രമിച്ചതും ചര്ച്ചയായിരുന്നു. ഒക്ടോബര് 7ന് നിയമസഭയിലെ ചോദ്യോത്തരവേളയില് മുഹമ്മദ് റിയാസ് നടത്തിയ പരാമര്ശമാണ് ഷംസീറിനെ ചൊടിപ്പിച്ചത്. എംഎല്എമാര്ക്ക് സ്വന്തം മണ്ഡലത്തിലെ കാര്യങ്ങള് നോക്കണം, പ്രശ്നങ്ങള് പരിഹരിക്കണം. അതിന് മണ്ഡലത്തിലുള്ള പലരെയും കൂട്ടിവന്ന് മന്ത്രിയെ കാണേണ്ടിവരും. ആരെയൊക്കെ കൂട്ടിവരണമെന്ന് മന്ത്രിയല്ല തീരുമാനിക്കുന്നത്. അങ്ങനെ അഹങ്കാരത്തോടെ പറയുന്നത് ശരിയല്ലെന്നും മുഹമ്മദ് റിയാസിന്റെ പേരു പറയാതെ ഷംസീര് തുറന്നടിച്ചു. ഇത് കേട്ട് യോഗത്തിലുണ്ടായിരുന്നവര് എല്ലാം ഞെട്ടി. തുടര്ഭരണം കിട്ടിയ സാഹചര്യത്തില് എല്ലാവരും കൂടുതല് വിനയാന്വിതരാകണമെന്ന പാര്ട്ടി മാര്ഗരേഖ കൂടി ഓര്മിപ്പിച്ചാണ് ഷംസീര് അവസാനിപ്പിച്ചത്. യോഗത്തില് അധ്യക്ഷനായിരുന്ന സിപിഎം നിയമസഭാകക്ഷി സെക്രട്ടറി ടി.പി.രാമകൃഷ്ണന് റിയാസിന് പ്രതിരോധവുമായി രംഗത്തെത്തി. അഴിമതിക്കുള്ള സാഹചര്യം ഒഴിവാക്കുന്നതിനു വേണ്ടിയാവണം അങ്ങനെ പറഞ്ഞതെന്നു പറഞ്ഞ് ടി.പി.രാമകൃഷ്ണന് രംഗം തണുപ്പിക്കാന് ശ്രമിച്ചു. ഷംസീറിന് പിന്നാലെ അഴീക്കോട് എംഎല്എ കെവി സുമേഷും കഴക്കൂട്ടം എംഎല്എ കടകംപള്ളി സുരേന്ദ്രനും വിമര്ശനവുമായി രംഗത്തെത്തുകയായിരുന്നു. മണ്ഡലത്തിലെ വിവിധങ്ങളായ പ്രശ്നങ്ങള് പരിഹരിക്കാന് എംഎല്എമാര്ക്ക് കരാറുകാര് അടക്കമുള്ളവരുമായി ബന്ധപ്പെടേണ്ടി വരും. ചിലപ്പോള് അവരുമായി മന്ത്രിമാരെ കാണേണ്ടിയും വരും. ഇതില് തെറ്റായി ചിത്രീകരിക്കുന്ന തരത്തിലുള്ള പരാമര്ശം നിയമസഭ പോലുള്ള വേദിയില് വെച്ച് മന്ത്രിയില് നിന്ന് ഉണ്ടാകാന് പാടില്ലായിരുന്നുവെന്നാണ് നിയമസഭാ കക്ഷി യോഗത്തില് ഉയര്ന്ന പൊതുവികാരം. എംഎല്എമാര് വിമര്ശനം ആവര്ത്തിച്ചതോടെ നിയമസഭാ സെക്രട്ടറി ടിപി രാമകൃഷ്ണന് ഇടപെടുകയായിരുന്നു. തുടര്ന്ന്, തന്റെ പരാമര്ശം തെറ്റായ ഉദ്ദേശത്തിലല്ലെന്ന് വിശദീകരിച്ച മന്ത്രി പിഴവ് സംഭവിച്ചതില് പരോക്ഷമായി ഖേദപ്രകടനവും നടത്തി. റിയാസ് ഖേദം പ്രകടിപ്പിച്ചുവെന്ന് മാതൃഭൂമിയാണ് റിപ്പോര്ട്ട് ചെയ്തത്. പുതിയ അംഗങ്ങള് നിയമസഭയില് കാര്യങ്ങള് പഠിച്ച് പറയണമെന്ന് ആമുഖമായി സംസാരിച്ച പാര്ലമെന്ററികാര്യ മന്ത്രി കൂടിയായ കെ.രാധാകൃഷ്ണന് പറഞ്ഞിരുന്നു. പിന്നാലെ, പരമാവധി കാര്യങ്ങള് പഠിച്ചാണ് സംസാരിക്കുന്നതെന്നും ചില മന്ത്രിമാരുടെ ഓഫിസില്നിന്ന് വേണ്ടത്ര വിവരങ്ങള് കിട്ടുന്നില്ലെന്നും അഴീക്കോട് എംഎല്എ കെ.വി.സുമേഷ് കുറ്റപ്പെടുത്തി. ഇതും റിയാസിനെതിരെയാണെന്നാണ് വിലയിരുത്തല്.